
Auctore  Ricardo  Tuthill. 


PROCEMIUM. 

Quoniam  legibus  hujus  Almae  Academiae  de¬ 
cretum  est,  quemque  summos  honores  in  re  medica 
petentem,  specimen  diligentiae  edere,  aliquod  sub 
forma  dissertationis  scribendo  \  ideo  his  legibus 
morem  gerenti  pauca  de  Pertussi  dicere  est  mihi 
animus. 

HISTORIA. — Hic  morbus  a  celeberrimo 
Culleno  et  aliis  epidemicus  et  manifeste  con¬ 
tagiosus  consideratus  est  ;  incipit  symptomatis 
peculiaribus,  postea  relegandis.  Contagio  est 

naturae  specificae,  quae,  quasi  necessarie,  febrem, 
et  aliquando  eruptionem  vel  aliquam  corporis 
Ruidorum  mutationem  producit :  generaliter  semel 
tantum  per  vitam  aggressionem  facit,  nihilominus 
exempla  sunt  quibus  constat  huic  regulae  non 
religiose  obedire,  sed  haec  quae  indicant  morbum 
bis  vel  saepius  occurrisse  tam  rara  sunt  ut  solum¬ 
modo  exceptiones  normae  regulari  in  omnibus 
hujus  morbi  varietatibus  se  ostendenti  enumerari 
debeant.  Omnis  aetas  et  constitutio  huic  obnoxia  est. 
Doctore  Hamilton  teste  infantes  novissime  nati, 
tractati  ab  iis  prope  sedem  morbi  habitantibus 
frequenter  eo  afficiuntur.  In  mense  Novembris 
egomet  vidi  infantem  aetatis  sex  hebdomadarum 
Nosocomii  Edinensis  morbo  affectum.  Doctor 
Watt  matrem  et  sex  infantes  vidit  eodem  tempore 
hoc  morbo  simul  laborantes,  et  a  Doctore  Heber- 
den  homo  octoginta  annos  natus  et  mulier  septua¬ 
ginta  annos  nata  eo  affici  videbantur.  Doctor 
Johannes  Thomson  testatur  senem  circiter 
octoginta  annos  infectionem  a  nepote  accepisse 
quamvis  ipse  in  juventute  bis  morbo  aegrotavisset. 
Haec  exempla  indicant  quam  facile  contagio  com¬ 
municatur  et  vindicant  nullam  aetatem  proprie 
ea  exemptam,  mulieribus  debili  habitu  et  infantibus 
a  sex  mensibus  ad  duos  vel  tres  annos  Pertussis 
fere  fatalior  est  :  in  hieme  et  vere  praecipue 

invadit  sed  in  regionibus  frigidis  frequentior  est, 
plures,  in  mensibus  Martii,  Aprilis,  Maji, 
Decembris  obeunt.  Simplex  sed  haud  minus 
scientifica  hujus  morbi  forma  a  Doctore  Johnson 
(Chirurgo  Professore  Artis  Obstetriciae  in  Collegio 
Regio  Chirurgorum  Dublinii)  instituta  est  cujus 
illo  nec  invito  mentionem  facio  ;  in  duos  ordines 
dividit  scilicet  simplicem  et  complicatum,  et  iterum 
hunc  in  tria  genera  scilicet  (primo)  cum  convul¬ 
sionibus  et  hydrocephalo,  (secundo)  bronchitide 
et  pneumonia,  (tertio)  marasmo  et  febre  infan- 
tum  remittente,  conjuncta.  Simplex  forma  descri¬ 
bitur  quasi  trium  affectionum  combinatio,  scilicet 
(primo)  membranae  mucosae,  tracheae  et  bronchio¬ 
rum  inflammationis,  (secundo)  fibrarum  muscu¬ 
larium  bronchiorum  spasmi,  (tertio)  affectio 
nervosa.  Haec  forma  generaliter  anni  tempore 
salubri  et  fausto  videtur,  et  a  nonnullis  habitum 
corporis  sanum  indicare  putatur,  typum  remitten¬ 
tem  assumendo  et  mitibus  paroxysmis  comitata 
cognoscatur,  primum  impetum  facit,  symptomatis 
catarrhi,  frigore  vel  humore  inductis  cui  febris 
supervenit.  In  hoc  statu  quatuor  vel  sex  hebdoma¬ 
das  vel  longius  cursum  currere  possit  et  inde 
evanescat,  saepe  revertitur  et  graviore  accessione 
impetum  facit  ;  in  paroxysmo  labia  sunt  livida, 

raucitate  et  sternutatione  succedentibus,  facies  est 

rubra  et  turgida  eum  fluido  aquoso  oculos  et 
nares  irritanti.  Cum  forma  simplex  aggravata 
fit,  aeger  somnolentus  apparet  et  dyspnoea  cum 
tussi  dura  et  arida  urget,  tunc  temporis  anorexia, 
constipatio,  dolor  capitis,  cum  lingua  alba  et 
oris  ariditate  observantur  ;  pulsus  fit  frequens, 
aliquando  irregularis  ;  quae  omnia  paroxysmum 
febrilem  constituunt,  illi  simillimum  qui  rubeolam 
et  variolam  precedit..  Progressus  et  severitas  Pertus¬ 
sis  diversi  sunt,  febris  aggressio  diminuitur  accedente 
tussi  convulsiva  quae  secunda  vel  tertia  hebdomada 
interdum  occurrit  ;  inde  expirationis  difficultas 
accedit  inspiratione  plena  sequente,  sic  tussis 
convulsiva  (vel  Anglice  Hoop)  formatur,  sed  hoc 
signum,  quamvis  notatissimum  sit,  aliquando  abest. 
Alterni  paroxysmi  expirationis  et  inspirationis, 
aliquando  faustum  eventum  denotant,  praecipue  hi 
expirationis,  nam  appareret  aegrum  viribus  totis 
morbi  progressui  oppugnare.  Si  paroxysmi  nec 
cito  levarentur  et  nulla  emendatione  succederentur, 
pergunt  increscere  et  alternare,  donec  solamen 
expectoratione  et  muci  spissi  cum  alimentis  e 
ventriculo  rejectione  obtineatur  ;  talis  est  termi¬ 
natio  paroxysmi  in  rebus  faustis  sed  in  severissimis, 
in  statu  exinanitionis  perfectae,  ut  asphyxiae,  aeger 
absque  ulla  expectoratione  vel  vomitu  cito  vita 
eripitur,  expirationes  per  paroxysmum  illas  quibus 

stipatur  catarrhus  referunt,  sed  multo  magis 
violentae  et  rapidae  sunt ;  inspirationes  per  pa¬ 
roxysmum  similes  sunt  paroxysmo  laryngitis  bene 
notato.  Liberi  praecipue,  temperamenti  plethorici 
sunt  procliviores  suffocationi  quam  praecedunt  nisus 
convulsivus  et  manuum  et  musculorum  respirationis 
cum  vultu  anxio  et  livido  propter  circuitus  sangui¬ 
nis  obstructionem  et  propter  desiderium  aeris 
atmospherici.  Iu  senioribus  signa  differunt,  expi- 
rationes  sunt  tam  rapidae  et  violentes  ut  fere 
referant  actionis  haemorrhagicae  accessum ;  facies  est 
vivida*  occuli  nitidi  et  quasi  salientes  ;  sed  inspiia- 
tiones  tam  facile  perficiuntur,  quasi  nulla  affectio 
adesset,  in  nonnullis  respirationes  sonitui  latranti 
similes  sunt,  et  tussis  symptomatis  febrilibus 
apparet.  Cum  paroxysmi  sunt  frequentes  et 
multis  conatibus  inducti,  extrema  fiunt  frigida, 
sudor  super  faciem  et  tempora  diffunditur  *  sanguis 
a  naribus,  ore,  et  oculis  ruit.  Pertussis  dicitui 
periculosissimorum  morborum  rudimenta  deponeie 
et  ex  praedispositione  activa  functiones  secretionis 
vitiare  et  eo  modo  affectiones  organicas  producere. 
Haec  a  Doctore  Johnson  in  computando  ejus 
combinationes  clare  explicata  sunt. 

SECTIO  CADAVERUM.— In  examina¬ 
tione  illorum  qui  hoc  morbo  perierunt,  signa 

morbida  secundum  severitatem  et  organa  maxime 
affecta  inveniuntur,  organa  respirationis  praecipue 
in  structura  laeduntur,  membrana  mucosa  tracheae 
et  bronchiorum  inflammationem  violentam  exhibit. 
Pulmones  collabuntur,  sanguis  in  eorum  vasis 
infarcitur,  et  aliquando  tubercula  in  variis  stadiis 
videntur.  Membrana  mucosa  canalis  intestinorum 
inflammationem  vel  ulcerationem  in  variis  partibus 
ostendit,  et  viscera  chylopoietica  vel  scirrhosa  vel 
tuberculis  instructa  saepe  inventa  sunt.  Dextrum 
latus  cordis  et  ejus  magnae  venae  large  implentur 
sanguine  venoso  et  maxime  distenduntur  et  aliquan¬ 
do  sanguinis  fibrina  in  statu  condensationis  apparet : 
Serum  in  thoracem  et  pericardium  effunditur.  In 
iis  exemplis  ubi  morbus  diu  permanserat,  et  in 
phthisin  vel  asthma  desiverat,  glandulae  mesente¬ 
ricae  afficiuntur,  et  aliquando  ampliatae  et  durae  vel 
mollissimae  detectae  sunt.  Etiam  ventriculi  cerebri 
.sero  distenduntur  et  cerebrum  ipsum  interdum  tam 
molle  fit  ut  ramollissement  cie  cerveaux  proxime 
repraesentaret.  Cum  mors  maturius  subvenisset, 
redema,  emphysema  et  dilatatio  cellularum  aeris 
pulmonum  observantur. 

CAUSAE. — Ab  omnibus  facile  conceditur, 
morbum  de  quo  loquimur,  a  peculiari  et  specifica 
contagione  originem  habere.  Quamvis  ejus 

contagionis  natura  vel  ex  qua  tonte  oriatur,  penitus 
ignota  est,  tamen  patet  ex  natura  virulenta  consis¬ 
tere  ;  nam  ab  experientia  constat  materiem  ejus 
in  divisione  subtilissima  morbum  inducendi  facul¬ 
tatem  possidere,  ut  intelligi  possit  ex  tractibus  late 
patentibus  per  quos  aggressiones  facit.  Aliquando 
sine  pyrexia  incipit,  et  saepissime  nulla  comitatur 
eruptione,  praecipue  dum  ad  pulmones  specifice 
dirigatur.  Inter  causas  praedisponentes  enumer¬ 
antur  omnia  quae  constitutionem  debilitant,  quorum 
praecipuae  sunt,  diaeta  parca  et  parum  nutriens  vel 
putrescens  ;  potus  ordinarius  insalubris,  evacua¬ 
tiones  immodicae,  aer  humidus  et  impurus,  vesti¬ 
menta  mala  quibus  corpus  frigori  exponitur. 
Causa  proxima  hujus  morbi  plerumque  tradita  est 
affectio  spasmodica,  convulsiva  et  nervosa  organo¬ 
rum  respirationi  inservientium,  et  praesertim 
laryngis  ;  diversae  opiniones  de  sede  hujus  morbi 
praelatae  sunt.  Propter  effectus  faustos  qui  ex  usu 
emeticorum  observantur,  alii  pro  ventriculi,  et  alii 
intestinorum  affectione  habuerunt ;  sed  plerisque 
auctoribus  videtur  morbum  organorum  respirationis 
esse,  ad  hanc  opinionem  inducti  sunt  ex  morbidis 
signis  quae  in  cadaveribus  dissectis  apparuerunt. 

DIAGNOSIS. — Pertussis  ex  aliis  morbis 
praesertim  pulmonum  affectionibus  quibus  similis 

est,  discernitur  tussi  quae  actione  convulsiva  stipatur 
et  inspiratione  quae  sonitum  peculiariter  strepen¬ 
tem  exhibet,  sed  in  principio  impetus  priusquam 
haec  signa  diagnostica  ostendisset  facile  designari 
possit  ex  modo  accessionis,  dummodo  morbus 
eodem  tempore  epidemicus  est.  Sed  ut  quibus¬ 
dam  auctoribus  persuasum  est,  asthmate  saepe 
confundi,  symptomatum  utrique  communium 
cognitio  levissima  ad  dignoscendum  inter  duos 
morbos  sufficiet.  In  altero  aeger  provectus  est 
aetate  et  morbus  non  est  contagiosus,  saepe  est 
haereditarius,  et  per  vitam  haud  raro  permanet.  In 
altero,  contagione  specifica  morbus  inducitur,  su¬ 
bito  accedit,  et  infantes  plerumque  aggreditur,  et 
saepissime  post  paucos  menses  abit. 

PROGNOSIS. — In  boc  morbo  prognosis  prae¬ 
cipue  deducenda  est  ex  symptomatis  faustis,  infaus¬ 
tis  ve  salutem  vel  mortem  portendentibus ;  si  febris 
sit  levis  et  nec  multum  ingravesceret  et  si  respi¬ 
ratio  in  intervallo  paroxysmorum  naturalis  sit,  si 
expectoratio  vel  vomitus  inter  tussiendi  paroxys¬ 
mos  facile  excitetur,  valetudo  prospera  cito  seriusve 
expectanda  sit.  Contra  si  actio  febrilis  maxime 
augeatur,  respiratione  oppressa,  et  si  convulsio 
vehemens  sit  cum  faciei  livore  longius  constanti, 
simul  viribus  perplurimum  exhaustis,  maximum 
periculum  metuendum  est. 

RATIO  MEDENDI. — In  forma  simplice 
(ut  supra  explicata)  ex  remediis  quae  ad  curationem 
perficiendam  maxime  proficiunt,  aer  rusticus,  medi¬ 
cinae  purgantes  secundum  aetatem  et  aegri  consti¬ 
tutionem  exhibitae,  efficacissimae  inventae  sunt,  si 
infans  sit  et  ubere  matris  nutritus,  nutrix  paranda, 
et  necesse  est  ut  eadem  mutetur,  si  emendatio  tarde 
processerit,  sed  praesertim  si  morbus  in  pejus  pro¬ 
gredi  videatur  ;  nutrices  novas  frequenter  intro¬ 
ducendo  in  casibus  extremis,  saepe  curatio  fieri 
narratur,  et  hic  observandum  est,  lac  maternum  nec 
nutrimenti  multum  possidere  posse  propter  anxieta¬ 
tem,  quae  ex  necessitate  sequitur,  et  idem  de  nutrice 
propria,  cui  infans  curae  est,  ducendum  esse.  In 
forma  complicata,  qua  symptomata  multo  graviora 
sunt,  attentione  strenuissima  opus  est  propter  peri¬ 
culum,  quod  continuo  imminet,  remedia  quae  felicis¬ 
sime  respondent  principia  antiphlogistica  praecipue 
complectuntur,  sed  saepe  superadduntur  alia  nec 
minoris  momenti.  Ex  his  quae  in  usu  sunt,  Venae- 
sectio,  Purgantia,  Emetica,  Vesicatoria  et  Rubefaci¬ 
entia,  Expectorantia  et  Demulcentia,  Fotus,  Antis- 
pasmodica,  Tonica,  Terror,  &c.  varie  laudantur. 

VENiESECTIO. — De  hac  evacuatione,  diversae 
inter  medicos  sententiae  sunt,  nonnulli  summa  ope 

laudant,  alii  prorsus  rejiciunt.  Nemo  tamen  negarit 
in  robustis  &  plethoricis,  ubi  pulsus  est  celer  atque 
durus,  respiratio  velox  et  difficilis,  vultus  tumidus, 
et  oculi  diffusi,  magnum  auxilium  adferre,  verum 
cavendum  est  ne  debilitas  et  aliae  corporis  condi¬ 
tiones,  ut  diathesis  Scrofulosa  vel  Phthisica  usum 
contraindicent.  In  infantibus  amplius  anno  natis 
copia  ex  duabus  ad  quatuor  uncias  secundum 
symptomatum  vehementiam  atque  constitutionem 
aegri  elici  possint,  si  aeger  hanc  depletionem  bene 
toleret,  repetatur,  sed  hoc  rarissime  necessarium 
vel  idoneum  est. 

PURGANTIA. — Purgantia  ad  inflammatio¬ 
nem  levandam  multo  conveniunt,  praeterea  consti¬ 
patio  est  tam  continua,  ut  usus  eorum  ordinarius 
requireretur  alvi  solutionem  producere,  nam  faeces 
in  intestinis  accumulatae  tussim  producunt  et  sys¬ 
tema  universum  irritant,  vitandae  sunt  dejectiones  > 
nimis  largae  vel  frequentius  repetitae.  Hydrargyri 
praeparata,  ut  Calomelas  et  pilulae  caeruleae,  sunt 
valde  efficacia  praesertim  muco  in  intestinis  referto, 
vel  bile  superante  vel  deficiente,  et  alvo  pertinaciter 
adstricta,  etiam  Pulvis  Jalapae  compositus,  Scammo¬ 
nium  in  pulvere,  Rheum,  Magnesia,  Oleum  Ricini, 
Hydrargyrus  cum  Creta  vel  Magnesia,  Infusum 
Sennae  ;  alia  cathartica  fortia  utilia  sunt ;  Oleum 

Crotonis  administratum  est  a  Doctore  Johnson 
effectibus  faustissimis,  constipatione  gravi  et  per 
longum  tempus  existente. 

EMETICA.- — Inter plerosque, qui  de  hoc  morbo 
disseruerunt,  conventum  est  emetica  esse  utilissima, 
vomitum  ciendo  irritationem  ventriculi  non  solum 
minuunt  depletione,  sed  inflammationi  occurrunt, 
sanguinem  ad  corporis  superficiem  dirigendo,  et  a 
partibus  affectis  scilicet  bronchiis  et  pulmonibus 
avertendo,  etiam  diaphoresin  promovendo,  cordis  et 
ejus  vasorum  excitationem  reducunt  quod  saepissime 
optandum  est.  Bis  terve  in  die  exhibeantur, 
saepius  praescribentur,  sed  fere  satis  erit  iis  uti 
altero  quoque  die.  Tartras  Antimonii,  dosibus 
divisis  exhibitis,  plerumque  in  usum  venit.  Sulphas 
Zinci  et  Ipecacuanha  quoque  saepe  adhibentur. 
Ipecacuanha  cum  Scilla  in  parvis  dosibus  et  parti¬ 
bus  aequalibus  a  celeberrimo  Doctore  Francisco 
H  ome  maxime  laudata  sunt  in  affectionibus  sub- 
phlogisticis,  exhibenda  ut  tantum  nauseae  induceretur 
quantum  paroxysmum  definiret  ;  hoc  magnopere 
prodesse  vidi,  praecipue  dum  eodem  tempore  alvi 
solutio  produceretur  medicamento. 


VESICATORIA  ET  RUBEFACIEN¬ 
TIA. — Unguentum  Tartratis  Antimonii  ut  Rube- 

faciens  a  nonnullis  religiosissime  commendatur  et 
nuper  in  usum  multum  accessit.  Vesicatoria  ut 
emplastra  Cantharidum  eadem  intentione  felicissime 
applicantur,  repetitio  frequens  in  intervallo  parvo 
fonticulis  praeferenda,  sic  optimos  effectus  edunt  ; 
nam  acutum  thoracis  dolorem  levare,  et  spirandi 
difficultatem  minuere  solent,  parti  thoracis  maxime 
dolenti  rectissime  apponerentur,  quo  vesiculae  majus 
seri  profluvium  cieant,  et  ideo  citius  et  efficacius 
fluida  ab  internis  ad  partes  externas  dirigant. 

In  curatione  hujus  et  aliorum  morborum  infantum, 
nulla  remedia  tam  male  diriguntur  quam  vesicatoria; 
haec  aut  per  tempus  nimis  longum,  vel  nimis  breve 
fere  applicantur  :  prior  error  saepius  accidit,  et 
creat  Ulcus  insalubre,  in  gangraenam  et  etiam 
mortem  haud  raro  abiens.  Vesicatorium  infanti 
applicari  non  debet  diutius  quam  quatuor  horas, 
etiamsi  cuticula  non  elevata  sit,  namque,  in  per¬ 
multis  exemplis,  vesicatio  non  accidit  donec 
emplastrum  vesicatorium  amovetur,  et  etiam  inter¬ 
dum  vesiculae  apparent  inter  curandam  partem 
qua  vesicatorium  emotum  erat. 

EXPECTORANTIA  ET  DEMULCEN¬ 
TIA  Stomachum  et  Pulmones,  ex  aequo,  fere 
exhauriunt ;  In  nonnullis,  leni  vomitu  supervenienti 
paroxysmo  finis  imponitur,  sed  in  casibus  gravio- 

ribus,  in  quibus  non  sponte  occurrit  vomitus,  hunc 
emeticorum  ope  excitare  debemus. 

FOTUS. — In  primo  morbi  stadio,  curri  febris 
urget,  una  cum  oppressa  et  difficili  respiratione, 

extremitatum  fotus,  fluidis  ad  illas  partes  deiivatis, 

\ 

et  diaphoresi  generali  excitata,  prosunt. 

ANTISPASMODICA.— Varia  cum  laude 
praedicantur  veteribus  scriptoribus.  Opium,  Cas¬ 
toreum,  Moschus,  Conium,  et  Assafoetida  mon¬ 
strata,  sed  horum  pauca  in  usu  hodierno  probantur, 
Opium  summo  fructu  nonnunquam  porrigitur, 
dyspnoea  et  pyrexia  urgentibus  ;  tussim  molestam 
levat,  somnumque  suadet,  sed  summa  cautio  in 
exhibitione  postulatur,  et  morbo  provecto  potius 
quam  recenti  aptum  videtur. 

TONICA. — Medicinae  quae  ventriculi  totius- 
que  corporis  tonum  instaurant,  maxime  necessaiiae 
sunt,  hae  aut  ventriculum  ipsum  statim,  aut  hoc 
viscus  interventu  organorum  corporis  aliorum, 
afficiunt.  Optimae  videntur  plantae  amarae,  scilicet, 
Calumba,  Anthemis  nobilis,  Gentiana,  Quassia,  &c. 
Haec  cum  aromaticis  et  aperientibus  exhibeantur 
pro  re  nata,  Cinchonae  quidem  nulla  medicina  ante¬ 
cellit  :  quomodo  aut  quantum  daretur,  docebunt 

constitutio  et  stomachi  status.  Ferri  praeparata 
quaedam,  ut,  tinctura  muriatis  ferri,  carbonas  et 
sulphas,  bene  enumerentur.  Ambulatio  est  exer¬ 
citatio  optima,  nisi  aegri  habitus  prohibeat  et  tunc 
equitatio  praeferenda,  praesertim  sub  jove  puro 
non  humido,  sed  semper  modica  ut  non  defatiga¬ 
tionem  inducat.  Frigidarium  in  multis  exemplis 
efficacissimum  est,  in  forma  imbris  vel,  quod  melius, 
in  mari  aperto.  Etiam  sanatur  pertussis  animi 
motibus  quibusdam,  terrore  prae  aliis,  nempe  con¬ 
suetudini  systematis  morbosae  obstando.  Sed  in¬ 
fantibus  et  pueris  mens  pariter  ac  corpus  modis 
levibus  haud  difficile  excitatur,  tamen  ut  terror 
subitus  interdum  mortem  inducere  dicitur,  idcirco 
cavendum  est  ne  convulsiones  vel  epilepsiam  hoc 
remedium  efficiat.  Terror  morbo  nonnihil  excitato 

occurrisse  dicitur,  sed  hoc  remedium  in  statu  indam- 

\ 

matorio  cum  periculo  adhibetur,  et,  utpote  pessimas 
affectiones  inducens,  nunc  jure  contraindicatur. 

Fumigatio  picis  liquidae  magnopere  benefecisse 
dicitur  auctoribus  Cheyne,  Watt,  et  aliis. 

Tantum  restat,  ut  pauca  de  diaeta  et  vestibus 
dicam.  In  primo  morbi  stadio,  cum  multum  febris 
adsit,  ne  pulmonum  affectio  induceretur,  omnis  cibus 
ex  carnibus,  vel  qui  ad  corpus  calefaciendum  condu¬ 
ceret,  vitandus,  regimenque  antiphlogisticum  sedulo 
observandum  est.  Sed  morbo  provecto,  cum  febrilia 

symptomata  sese  remiserunt,  victus  debet  esse 
lenissimus,  ex  vegetabilibus  fere  ex  toto  constans, 
concoctuque  facilis  esset,  et  parce,  et  frequenter 
adhibeatur.  i£gro  tamen  multum  debilitato  diaeta 
liberior  esset,  et  subinde  pauxillum  vini  concedi 
oporteat.  Ob  magnum  periculum  inflammationis, 
frigus  caute  evitandum  est,  et  praecipue  vestes  laneae 
juxta  cutem  gerendae  sunt. 


FINIS. 

